25-vuotias suomalainen Dota 2 -pelaaja Jesse ”JerAx” Vainikka on voittanut urallaan lähes miljoona dollaria palkintorahaa. Tänään hän aloittaa pelinsä uransa suurimmassa koitoksessa.

Dota 2:n vuoden suurin ja rahakkain turnaus on The International, joka alkaa tänä iltana Yhdysvalloissa.

2.-12. elokuuta pelattava The International -turnaus on Dotan arvostetuin ja verrattavissa maailmanmestaruuskisoihin. Reilun 23 miljoonan dollarin palkintopotista voittajalle menee yli kymmenen miljoonaa.

The Internationalissa kisaa tänä vuonna kaksi suomalaista Dota-ammattilaista. Lasse ”MATUMBAMAN” Urpalaisen lisäksi kisoihin osallistuu Jesse ”JerAx” Vainikka.

Jesse ”JerAx” Vainikka (s. 1992)

Joukkue: OG (Eurooppa)

Paras saavutus: Kaksinkertainen Major-voittaja

Uran turnausvoitot: 854 408 $

Sijoitus edellisessä TI:ssä: 7.–8. (Team Liquid)

Vainikka on historian menestynein suomalainen kilpapelaajaa. Vainikka on voittanut urallaan kahdesti Major-turnauksen, joka on Dota-turnauksista pelin toiseksi arvostetuin heti The Internationalin jälkeen.

Vuonna 2012 Dota 2:n pelaamisen aloittanut Vainikka muutti pelin vuoksi Ruotsiin keväällä 2013. Silloin ura ei kuitenkaan vielä ottanut kunnolla tuulta alleen, joten hän palasi Suomeen hakemaan uutta vauhtia.

”JerAx” lähtee joukkueen kanssa USA:ssa pelattavaan megaturnaukseen voittajasuosikkien joukossa.­

Vainikan uran toinen kunnon tilaisuus avautui keväällä 2015, jolloin hän liittyi korealaiseen MVP.Hot6ix-joukkueeseen ja muutti Koreaan neljän päivän varoitusajalla.

– Siinä tuli aika kiire hankkia tarvittavat rokotteet ja sopia kaikista järjestelyistä, mutta lopulta kaikki päättyi hyvin, kertoi Vainikka IS:lle kesällä 2015.

Korealaisjoukkueen kanssa Vainikka osallistui ensimmäistä kertaa urallaan The Internationaliin. Tuloksena oli jaettu viimeinen sija, mutta yksilösuoritukset poikivat paikan 5Jungz-joukkueesta.

2016: Kovia tuloksia ja iso päätös

5Jungz-joukkue alkoi nopeasti menestyä ja joukkue liittyi syksyn 2015 aikana tunnettuun Team Liquid -organisaatioon, joka nosti joukkueen täysin uudelle tasolle. Liquidin loppuvuoteen mahtui onnistumisia, mutta jättimäiset turnausvoitot jäivät vielä uupumaan.

Keväällä 2016 kaikki muuttui, kun Liquid, Vainikka ja hänen silloinen joukkuetoveri Urpalainen sijoittuivat toiseksi Kiinassa pelatussa Major-turnauksessa.

Shanghai Majorin jälkeen Liquid nappasi lukuisia mitalisijoja sekä juhli suuren EPICENTER-turnauksen voittoa. Manila Major -turnauksesta joukkue nappasi jälleen hopeaa. Vuoden tärkeimmässä kisassa eli The Internationalissa Liquid jäi pettymyksekseen jaetulle 7.–8. sijalle.

The Internationalin jälkeen Vainikka teki kovan päätöksen: Hän jätti Liquidin ja siirtyi OG-joukkueen kokoonpanoon.

Vain muutamassa kuukaudessa maailman ykkösnimeksi

OG:n ensimmäinen turnaus, lokakuussa 2016 Kiinassa pelattu MDL-turnaus, päättyi kolmanteen sijaan. Seuraavassa isossa turnauksessa joukkue paransi, kun The Summit 6 -turnauksesta joukkue poistui hopeamitalien kera.

Joulukuussa OG ja Vainikka nousivat maailman ykkösnimeksi voittaen Bostonissa pelatun kolmen miljoonan dollarin Major-turnauksen. OG:n voittosumma oli miljoona dollaria.

Vainikka (vasen reuna) edustaa OG-joukkuetta, joka on voittanut nykyisellä kokoonpanollaan Major-mestaruuden kahdesti.­

Major-mestaruuden jälkeen OG:n hyvät otteet jatkuivat. Tammi-huhtikuun 2017 aikana OG osallistui viiteen turnaukseen, joissa se sijoittui kerran jaetulle kolmannelle sijalle, kahdesti toiseksi ja kahdesti joukkue juhli voittoa.

Toinen voitoista tuli huhtikuun lopulla Kiovassa pelatusta Major-turnauksesta. Mestaruus oli Vainikan toinen Major-turnauksista.

Kiovan jälkeen OG on osallistunut kolmeen turnaukseen, joissa joukkue on jäänyt kuitenkin joka kerta mitalisijojen ulkopuolelle. Tästä huolimatta OG lähtee The Internationaliin voittajasuosikkien joukossa.

Kolmas kerta toden sanoo?

Viime TI:ssä OG sijoittui pettymyksekseen vasta jaetulle 9.–12. sijalle, mutta kokoonpano on muuttunut huomattavasti sitten viime kisojen.

25-vuotiaalle Vainikalle tänään alkava TI on uran kolmas. Hän on voittanut jo kaikki muut pelin isot turnaukset, tienannut lähes miljoona dollaria palkintorahaa – sekä ties kuinka paljon vielä lisäksi nostanut palkkaa – sekä saanut elää unelmaansa.

Saavuttamatta on jäänyt ainoastaan The Internationalin voittaminen. OG on todistanut useampaan otteeseen olevansa maailman eliittiä, ja joukkue on useamman kerran noussut tappioasemasta uskomattomiin voittoihin.

Vainikalla on nyt uran toistaiseksi paras mahdollisuus voittaa The International ja yli kymmenen miljoonan dollarin pääpalkinto. Mestaruus olisi unelmien täyttymys kilpailua rakastavalle Vainikalle, jolle titteli on varmasti tärkeämpi kuin palkintosumma.

Ylen maaliskuussa esittämä perjantai-dokkari ”Minä olen JerAx”, jossa tutustutaan Vainikan elämään: